
A tévedés (error) szabályozása a pandektarendszerben

Kulcsszavak: tévedés, pandektisztika, megtámadhatóság, szerződési akarat
Az OTDK dolgozatomban a tévedés jogintézményét mutatom be a római jogi előzményektől egészen a Német Polgári Törvénykönyv (BGB) kodifikációjáig. Munkám dogmatikatörténeti jellegű, összefoglalom továbbá a római jog továbbélésével kapcsolatos jogtudósi állásfoglalásokat. Különös figyelmet fordítok a német területek jogtudományának a fejlődésére, és igyekszem bemutatni a jogtudósi álláspontok mögött meghúzódó társadalmi és gazdasági viszonyokat. Munkám fő céljaként azt határoztam meg, hogy a BGB hatályos normaszövegének a tévedésre vonatkozó passzusait minél szélesebb körűen mutassam be.
A kutatási módszertannal kapcsolatban kiemelendő, hogy dogmatikatörténettel foglalkozom, így a felmerülő jogintézményi tendenciákat, és a jogtudósi véleményeket a hermeneutika módszerével vizsgálom. Továbbá a szemantikai, valamint a fogalomelemző módszert követtem, hiszen munkámban hangsúlyos szerepet kap a tévedéssel összefüggő jogtudományi fogalmak bemutatása.
Kutatatásom eredményeként látható, hogy német jogrendszerben szellemtörténetileg miért és hogyan alakult ki a tévedés tana, és hogy milyen jogtudósi viták vezettek oda, hogy a mai normatív szabályozás hatékonyan tudjon megfelelni a társadalmi elvárásoknak. Bemutattam azt, hogy a nyilatkozatot tevő belső akarati viszonya a tévedéshez milyen módon vehető számításba, és hogy a jogbiztonság érdekében milyen korlátai lehetnek ennek. Tehát a tévedés rendszerét behatóan és újfajta szemszögből mutatta be, valamint ezen jogintézmény szellemtörténeti folytonosságát is bizonyítottam.



